Յակորնայա Շչել

Յակորնայա Շչել ( ռուս.` Якорная Щель), նախկինում գյուղ, ներկայումս միկրոշրջան Ռուսաստանի Դաշնության Կրասնոդարի երկրամասի Մեծ Սոչիի Լազարևսկի շրջանում։ Գտնվում է շրջկենտրոն հանդիսացող Լազարևսկոյե միկրոշրջանից 32 կմ հարավ-արևելք, իսկ Սոչիի կենտրոնից 40 կմ հյուսիս-արևմուտք։ Երկաթուղային կայարան է։

Բնակչությունը 

Միկրոշրջանում հիմնականում բնակվում են հայեր, ռուսներ, հույներ և այլ ազգերի ներկայացուցիչներ, ովքեր զբաղվում են ծխախոտի և թեյի մշակությամբ, այգեգործությամբ և բանջարաբուծությամբ։ Առկա է ութամյա դպրոց, ակումբ և բուժկայան։

Տնտեսության գլխավոր ճյուղը առողջարանային զբոսաշրջությունն է։ Հանգստյան տներն ու առողջարանները տեղակայված են Յակորնայա Շչել գետի մյուս ափին։

Պատմություն 

20-րդ դարի սկզբին, փոթորկի ժամանակ այստեղ խորտակված կորվետ դասի հունական «Պենդերակլիա» նավից, ջրասուզակները դուրս էին բերել խարիսխը, որը ձուլվել էր 1779 թվականին` Վոտկինսկում։ Այն թողել էին ափին գտնվող կիրճի մոտ, որից էլ առաջացել էր գյուղի անվանումը (թարգմանաբար` Խարսխային ծերպ)։ 1912 թվականին խարիսխը տեղափոխել են Սոչի, որը 1913 թվականին դարձել է «Խարիսխ և թնդանոթ» հուշարձանի բաղկացուցիչ մասը։ Հուշարձանը նվիրված էր 1829 թվականին, Ռուս-թուրքական պատերազմում տարած հաղթանակին։

1961 թվականին Յակորնայա Շչել գյուղը ընդգրկվել է Սոչի քաղաքի կազմի մեջ, որին շնորհվել է ներքաղաքային միկրոշրջանի կարգավիճակ։

Յակորնայա Շչելի հայերը եկել են շրջակա գյուղերից` 1930 թվականին։

Ծանոթագրություններ 

Ռուսաստանի առողջարաններ
Սոչի
1912 թվականին հիմնադրված բնակավայրեր